Uniek! - Solidariteit WêreldSolidariteit Wêreld
Tuis › 10 minute voor werk Juig › Uniek!
Woensdag | 14 Augustus | 2019
Lees Hebreërs 7:19–28.
Hebreërs 7 beskryf vir ons eienskappe wat Jesus uniek maak:
Geen vervaldatum (sien Hebreërs 7:22–24): Kyk, alles in die lewe het ’n vervaldatum. Kos vergaan gou – daarom is daar datums op melkhouers, pap, en so meer. Daar is ook vervaldatums op diere. Hulle gaan die een of ander tyd dood. Mense is ook uitgelewer aan vervaldatums soos aftrede en dood. Dis wat die Hebreërskrywer hier sê – priesters moes gedurig vervang word omdat hulle soos elke ander mens ’n vervaldatum gehad het. Nie Jesus nie! Hierdie verse bevestig dat daar geen vervaldatum op sy priesterskap is nie. Hy is altyd daar vir ons!
Gered sonder bybetalings (sien Hebreërs 7:25): Net die genade van Jesus alleen red ons. Robert Farrar Capon skryf aangrypend hieroor: “As jy nou in die hemel aankom, wat gaan jy vir die Here sê oor hoekom Hy jou moet inlaat?” Capon skryf as jy iets oor jou goeie werke noem, sou Jesus waarskynlik die volgende sê: “Vergeet maar daarvan. Ek dink ons het die boek met goeie dade hier rond en as jy voor My troon jou naam in die water wil gooi, kan Ek dit oopmaak. Om die waarheid te sê, niemand hier by ons steur hulle daaraan nie. Terwyl jy huilend daardie boek lees, sal Ek die ander boek, die boek van die lewe oopmaak, die boek waarin die name van al my gesinslede opgeskrywe staan.
“As Ek daardie boek oopmaak gaan Ek voor die ganse heelal elke woord oor jou wat daarin staan, hardop voorlees. Weet jy wat gaan daar geskrywe staan? Dit gaan net jou naam wees. Niks anders nie. Nie een van jou slegte dade nie – Ek het dit vergewe en uitgevee!
“Nie een van jou goeie dade staan in daardie boek nie, want Ek het hulle nie getel nie, net baie geniet. En het ons nie daaroor in die hemel feesgevier nie! “Daarom, wat Ek in die boek van die lewe gaan lees, sal net jou naam wees, baie hard, vir almal om te hoor.
“En my Pa sal glimlag en sê: ‘Hallo, ek is so bly om jou hier by ons te sien.’
“Die heelal sal giggel en sê: ‘Hierdie man is wonderlik!’
“Maar Ek, Jesus, sal vir jou oogknip en sê: ‘Kom hier na My toe en sit hier langs My. Laat Ek en jy lekker lank saam lag voordat jou verwelkomingspartytjie so luidrugtig word dat ons nie eers kan hoor hoeveel pret en plesier ons het nie.’”
Jou kaartjie hemel toe is klaar betaal! Lank terug, om presies te wees – 33 n.C. op Golgota, deur Jesus aan die kruis. Niks wat ons kan doen kan maak dat God ons méér liefhet nie. Niks wat ons kan doen sal maak dat God ons minder liefhet nie. Hy het ons lief!
Hierdie is ’n uittreksel uit Nader Aan God Nader Aan Mekaar deur Ewald Van Rensburg
Hierdie boek, en ander dagstukkieboeke deur Struik Christian Media is nou beskikbaar by CUM Boeke: https://www.cumbooks.co.za/nader-aan-god-nader-aan-mekaar-flex-cover
Foto’s deur Deon Kotze